|  |
| --- |
| **1 Pet. 5:5-7**  **“Bly standvastig, skep moed, oorwinning is seker.”**  *Andries Burger, GK Pinetown, 13 September 2020 (Covid-19 vlak 2 samekoms)* |

*Sing: Lied 197:1, 2; Ps. 18:1, 13 (T); Lied 519:1-4 “Wees stil en weet”; “In die hemel is die Heer...”; Lied 566:1, 2, 3;*

Petrus sluit sy eerste brief af met iets soos ŉ samevatting van dinge waaroor hy reeds geskryf het.

Hy het dit omtrent 30 jaar na Jesus se hemelvaart geskryf aan gelowiges in klein Asië –maar dit is natuurlik vir alle gelowiges bedoel.

Omdat hulle so anders gedink en geleef het as die ongelowiges, was hulle reeds onskuldig beswadder en onregverdige behandel ... so is dit vir vandag se gelowiges nog maar steeds.

Petrus skryf om gelowiges op te beur, en moed te gee om aan te hou goed doen selfs al bring juis dit vir ons onreg en vervolging.

Sy boodskap maak ons selfs gereed vir baie erger vervolging en lyding –

vir sy eerste lesers het die kort na die brief losgebars; daar is vandag steeds baie sulke vervolging in die wêreld; en wie weet of dit nie dalk ook my of jou voorland is nie.

Die afgelope 4 maande het ons in redelike detail deur die hele 1 Petrus gefokus in 16 preke en sodat ons vandag by hierdie afsluiting kom.

Kom ons lees **<< 1 Petrus 5:8-14 >>.**

Ek wil op drie dinge fokus – op die intimidasie van onreg en lyding en ons reaksie daarop, op die oorwinning oor onreg en lyding, en dan die rede waarom ons lewens nie deur onreg en lyding ontspoor word nie.

Onreg, swaarkry en lyding is nogal **intimiderend** – dit mergel ons uit sodat ons later net nie meer daarvoor en selfs vir die lewe kans sien nie. Ons sal later omtrent énigiets doen as dit tog net die seer en die wroeging sal laat ophou.

Selfs net die gedagte aan lyding wat dalk vir ons, en veral vir ons geliefdes sou voorlê, laat ons steier in ŉ angstigheid sodat ons daarvoor wil wegkruip en daarvan wil weghol. Dit is presies waarop Petrus in v. 8 en 9 fokus.

Die duiwel is gelowiges se vyand, dit weet ons reg van die begin af.

Dit was hy wat vir Eva en Adam verlei het om nie te glo wat God gesê het nie, om nie aan Hom onderdanig te bly nie maar om self soos Hy te wil wees.

Reg deur die geskiedenis van die mens, ook in my en jou lewens is die duiwel ons vyand en verlei hy nog steeds.

Hy is ŉ werklikheid – so seker as wat jy aan die stoel kan vat waarop jy sit, al kan ons hom nie sien nie.

Meeste kere dink ons aan hom soos ŉ skelm en listige slang wat ons stilletjies wil verlei – soos daar in die paradys met Eva.

Maar deur die inspirasie van die Heilige Gees, beskryf Petrus hom nou anders – hy is soos ŉ brullende leeu wat ons wil verslind.

Hy wil ons geloof verskeur en opvreet, hy wil maak dat ons nie nederig onderdanig en gehoorsaam op God sal vertrou nie.

Hierdie keer doen hy dit nie stil-stil en skelm sodat ons die verleiding amper nie kan agterkom voordat dit te laat is nie.

Nee, hierdie keer doen hy dit blatant, oop-en-bloot en luidkeels soos ŉ leeu wat kliphard brul dat die hare op jou nek bewe en die rillings teen jou rug af tril.

Wat is hierdie gebrul waarvan Petrus skryf? Uit vers 9 kan ons verstaan dat Petrus van die lyding praat, van onreg en van vervolging, want dit is dieselfde wat ander gelowiges dwarsdeur die wêreld verduur.

Lyding en swaarkry, die onreg wat gelowiges aangedoen word is soos ŉ leeu se gebrul.

Dis die “lawaai” waarmee die duiwel ons wil intimideer en ons geloof wil verskeur,

sodat ons geloof wankel en ons nie meer op God vertrou nie;

sodat ons wegkruip en weghol en uitkoms en beskerming gaan soek by allerhande ander plekke en dinge as by God.

Hoeveel keer hoor mens nie daarvan nie – “As God so iets toelaat, dan kan ek Hom nie meer vertrou nie!” of “Hoe kan mens ŉ God aanbid wat dit toelaat?”

Sulke woorde wys dat die geloof wat so iemand nog kon gehad het, verslind is sodat al wat daarvan oorbly ŉ karkas is vir die jakkalse en die aasvoëls.

Wees waaksaam, sê Petrus.

As jy in leeu wêreld rondloop moet jy leeus verwag en jy moet op jou hoede wees, jy moet waaksaam wees.

Kyk en sien die tekens raak dat daar leeus is, leeu spore in die sand, leeu mis in die veld –

en berei jou dan voor vir sy aanval.

Moenie skrik as jy hom hoor in die nag nie, moenie skrik as hy naby en onheilspellend brul nie. Jy weet mos dis leeu wêreld!

Wees waaksaam, moenie dat die leeu jou onverhoeds betrap nie.

Die ongelowige wêreld waarin kinders van God lewe is leeu-brul wêreld, vol lyding en swaarkry –

nie net “gewone” swaarkry soos siektes en geweld en droogtes nie,

ook onregverdige lyding omdat ons “vreemdelinge” geword het en

nie soos ander saam doen aan ŉ wêreldse gedrink en ŉ wêreldse gevry en gesteel en gemoor in naywer en selfsugtige hoogmoed nie.

Vreemdelinge omdat ons dit teenstaan en die waarheid en die liefde van God uitleef,

nie meer vir ons self terugbaklei nie maar onderdanig bly en die oordeel aan God oorlaat.

Soos wat jy ŉ leeu in die wildtuin moet verwag,

so moet jy lyding en onreg in jou lewe verwag – nog meer as die ongelowiges.

Jy het dit dalk al reeds beleef; dalk kry jy nou baie swaar; dit lê beslis vir ons voor so seker as wat ons hier sit...

Verwag die leeu brul van lyding én wees waaksaam...

Moenie dink jou lewe as gelowige gaan net blommetjies en helder waterstrome met koelte en groen gras wees nie. Moenie só na die skoenlappers staar dat jy nie die leeu spore sien nie!

Ons lewe in lyding wêreld, weet dit, verwag dit...

Ons moet nie net waaksaam wees nie, Petrus sê verder dat ons die duiwel wat ons geloof met lyding wil verslind moet teenstaan.

Die laaste ding wat jy moet doen is om vir ŉ leeu te wil weghol – dit maak hom nog meer geïnteresseerd en dit fokus sy aanval skerper. En hoe meer jy hol hoe banger en wanhopiger word jy...

Staan hom tee! In leeu wêreld loop jy nie alleen nie, jy loop in ŉ groep saam; en jy pak ŉ kraal van doringtakke om jou kamp; jy hou die vuur aan die brand; en jy staan reg met ŉ skiet-ding, of ŉ gooi-ding, of ŉ ding wat lawaai maak...

Hoe staan mens die duiwel tee wat jou geloof met lyding wil verslind?

Deur standvastig te bly in jou geloof (v.9)

Jy berei jou geloof voor daarop – verslind die Bybel want daarin eet jy die Lewende Woord en jy drink van die Lewende Water.

In geloof bly jy nie net by mooi voorspoed stories nie, jy neem boodskappe soos hierdie brief van Petrus ter harte, en dink daar oor en kyk uit om die tekens daarvan in jou en in ander se lewens raak te sien.

En as jy dit sien of beleef – dan doen jy nog meer van die goed wat jou geloof sal staande hou.

Lees weer en selfs meer God se Woord; trek die wapenrusting aan wat Paulus van skryf in Ef. 6; gebruik die sakramente en dink daaraan – jou doop en al die beloftes wat God daarin waarborg;

worstel met God in gebed dat Hy jou kleingeloof tegemoet sal kom en sal krag gee om net aan Hom te bly vashou; om onderdanig aan Hom te bly; en om aan te hou goed doen al bring dit die onreg nog meer...

Jy loop ook nie alleen op jou geloofspad in lyding wêreld nie, jy soek ander gelowiges op want saam kan ons meer waaksaam wees en mekaar help om in geloof staande te bly, mekaar help en mekaar aanmoedig.

Het jy ook al agtergekom dat baie gelowiges, jy dalk ook, juis anders optree wanneer hulle swaarkry?

In plaas daarvan om ander gelowiges meer op te soek hou mense hulle eenkant as hulle ŉ swaar tyd beleef.

(Natuurlik moet mens ruimte gee vir iemand om na binne te keer en tot verhaal te kom, maar daarby kan dit tog nie bly nie.)

Staan die duiwel tee deur saam met ander gelowiges bymekaar te kom in God se skuiling en beskerming en versorging wat gelowiges aan mekaar bedien.

Woon eredienste by of luister na die gemeente se preke wanneer dit goed gaan sodat dit jou voorberei, en doen dit nog meer wanneer dit swaar gaan want as die lyding brul kan jy nie op jou eie probeer staande bly nie. Die bediening van Jesus Christus is jou enigste hoop!

Soek en vra dat die Here se ouderling-herders jou sal versorg met die Christus se hemelse voedsel en medisyne, soek en vra en aanvaar ander gelowiges se hulp met jou fisiese nood.

Moenie dink jy kan eenkant op jou eie staande bly teen die leeue-brul van lyding nie. Minder Bybellees, selfs minder gebed, minder ondersteuning van ander gelowiges – dis juis deel van die duiwel se taktiek om jou met lyding te isoleer.

Selfs ŉ groot trop leeus kan nie ŉ buffel vang nie, behalwe as hulle een kan afkeer sodat hy alleen is nie.

En bedien self terwyl jy ly en swaarkry.

Een van die beste maniere om by jou eie swaarkry verby te kom, is om vir ander te vertel van die krag en die genade van God. Wanneer jy oor Hom praat sal jy agterkom dat die brul van jou eie lyding sagter word.

Een van die beste en mees dramatiese voorbeelde is mense wat stap na die hout stapel toe waar hulle binnekort vir hulle geloof verbrand sou word, en dan nie in vrees op die hout en die vuur fokus nie, maar hulle harte op God fokus en sing van sy liefde en sy genade.

Johannes Huss was een van die eerstes toe op die brandstapel uit Ps. 51 en 31 bid vir hulle wat hom gaan verbrand, en in die vlamme sing hy ŉ lied “O Christus, Seun van die Lewende God, ontferm U oor ons.” En selfs toe hulle sy stem nie meer kon hoor nie, kon hulle steeds sien hoe sy lippe die woorde vorm.

Ons leef in ŉ lyding-wêreld, ons moet lyding verwag. En in die lyding moet ons die duiwel se gebrul hoor wat ons geloof wil verslind – wees waaksaam, doen die dinge van geloof en staan hom tee!

En logies gaan Petrus in v. 10 oor na die oorwinning oor onreg en lyding wat God verseker sal bewerk.

Nadat ons kort tydjie gely het sal God sy kinders

wat krom gebuig en platgeslaan is van swaarkry regop help,

Hy sal ons wat moedeloos en gedaan is weer nuwe moed gee,

Hy sal ons swakheid en ons gedaanwees weer sterk en vars maak,

Hy sal ons wat wankel onder die las van hierdie lewe se sorge en beproewing weer standvastig maak.

Want al die krag tot in alle ewigheid behoort aan Hom!

Hierdie is nie maar ŉ versugting wat Petrus uitspreek soos mens party vertalings dalk kan verstaan nie, dit is ŉ sekerheid wat hy verkondig.

Maar wanneer vra jy?

Soos ŉ hoofstuk een gee hy die perspektief dat ons lyding vir ŉ kort tydjie is –

al is dit ŉ paar jaar, al is dit jou hele lewe aan die duskant van die graf – dan is dit ŉ kort tydjie in jou hele ewige lewe.

Dit is duidelik dat dit verseker sal gebeur wanneer hierdie lewe duskant die graf verby is en ons by Christus is – soos Paulus skryf in Rom. 8.18, *“18Ek is daarvan oortuig dat die lyding wat ons nou moet verduur, nie opweeg teen die heerlikheid wat God vir ons in die toekoms sal laat aanbreek nie.”*

Maar dit is nie al wat dit kan beteken nie, dit sou kon wees dat dit nog in hierdie lewe kan wees dat ŉ bepaalde lyding verby is,

dat iemand weer gesond is of vrygelaat word van die vervolging. Soos die Jode wat betyds bevry is uit die Nazi’s se doodskampe.

Maar daar is nog ŉ derde moontlikheid. Het jy agtergekom dat die teks nie sê dat dit net gebeur wanneer die lyding verby is nie?

Nadat ons ŉ tyd gely het, kan God ons te midde van die lyding oprig, en sterk en standvastig kan maak.

Dat ons in nederige onderdanigheid aanvaarding vind terwyl ons nog ly en dat God ons oprig om sterk en standvastig in geloof te wees terwyl ons steeds nog verder ly.

Dat ons soos Paulus kan sal getuig in 2 Kor. 4:17-18 *“17Want ons ligte verdrukking wat vir ’n oomblik is, bewerk vir ons ’n alles oortreffende ewige gewig van heerlikheid; 18omdat ons nie let op die sigbare dinge nie, maar op die onsigbare; want die sigbare dinge is tydelik, maar die onsigbare ewig.”*

Kry jy of jou geliefdes swaar, is daar lyding wat vir ons voorlê?

Skep moed en weet verseker, God aan wie alle kragt tot in ewigheid behoort, en wat alle genade gee, sal ons,

nadat ons ŉ kort tydjie gely het, self weer oprig en ons moedig sterk en standvastig maak.

Hoekom?

Want Hy het ons geroep om in Christus Jesus deel te hê aan sy ewige heerlikheid. En dit bring my by die derde fokus area uit vandag se teks. Die rede waarom onreg en lyding ons nie sal ontspoor nie.

Petrus skryf in v. 12 dat ons moet vas staan in die genade van God waaroor hy geskryf het. Gaan lees gerus weer die hele brief deur – sommer vanmiddag of vanaand n

Onthou jy my liewe broer en suster wat in Christus glo?

* Jy is deur Vader uitgekies en deur die Heilige Gees eenkant gesit om aan Hom gehoorsaam te wees en om deur die bloed van Christus besprinkel te word tot ŉ vergifnis van al jou sonde (1:2);
* Hy het jou ŉ nuwe lewe geskenk deur die opstanding van Jesus Christus se opstanding uit die dood sodat jy nou ŉ groeiende sekerheid wat van die allerwonderlikste erfenis wat reeds vir jou in bewaring gehou word in die hemel, terwyl hy deur geloof bewaar word om dit te ontvang;
* Dit vervul jou met ŉ onuitspreeklike en heerlike blydskap wat nie deur enige lyding en onreg gesteel kan word nie.

Lyding en onreg sal jou skud en kasty, maar dit sal jou nie kan platslaan terwyl jy in verwondering en blydskap fokus op Jesus Christus en sy heerlikheid waarin jy verseker sal deel nie.

Bewapen jou daarmee, lewe die nuwe lewe van sekerheid en liefde en onderdanigheid en blydskap. En gebruik dit om die duiwel teen te staan wat lyding wil gebruik om jou geloof te verslind.

En God wat jou roep om in Christus se heerlikheid te deel sal jou oprig, en jou moedig, sterk en standvastig maak.

Aan Hom behoort die krag tot in ewigheid.

Vrede vir julle almal wat in Christus is!

Amen